बापट गुरुजींनी २०११ साली प. प. श्री वासुदेवानंद सरस्वती स्वामी महाराजांच्या पादुका, पालखी आणि रथासह ३२० आबालवृद्ध साधकांसहित सामूहिक नर्मदा परिक्रमा करण्याचा संकल्प नोव्हें-डिसें २०११ मध्ये पूर्ण केला. ह्या परिक्रमेदरम्यान नर्मदातीरी ठिकठिकाणी सामूहिक यज्ञ घेण्यात आले. 

'एकत्र या आणि एकत्र साधना करा. ह्या गुरुजींच्या तत्त्वानुसार प्रत्येक इच्छुक साधकाला सोबत घेऊन श्रीनर्मदा म्य्याची परिक्रमा करण्याचा त्यांचा मानस होता. ज्ञान, कर्म आणि भक्ती मार्गांचा यथोचित मेळ घालून प्रत्येक सहभागी साधकाला तप, सत्संग आणि सेवा करण्याची संधी निर्माण करणं, हा ह्या परिक्रमेचा मूळ उद्देश होता. नर्मदा किनारीच्या तीर्थक्षेत्रांवर यज्ञांचे आयोजन केल्यास त्याद्वारे प्रचंड शक्ती निर्मिती होईल. ही शक्ती केवळ परिक्रमा करणाऱ्या साधकांसाठीच नाही तर त्या क्षेत्राला आणि तेथील सर्व जीवांना उत्तम गती मिळवून देईल, प्रगती साधण्यासाठी त्याद्वारे त्यांना योग्य दिग्दर्शन लाभेल अशा उच्च विचारांनी प्रेरित होऊन ह्या सामुहुक नर्मदा परिक्रमेदरम्यान ठिकठिकाणी १२ यज्ञांचे आयोजन केले गेले आणि त्यात सोबत असलेल्या साधकांसह स्थानिकांनाही सहभागाची खुली संधी देण्यात आली. 

ह्या परिक्रमेत सहभागी झालेले ख्यातनाम साहित्यिक आणि अनुवादक श्री. अविनाश बिनीवाले त्यांचा अनुभव पुढील शब्दांत व्यक्त करतात. 'आपल्या परंपरेत सांगितलेल्या यात्रा फार महत्त्वाच्या आहेत. अशा यात्रा म्हणजे व्यक्तिमत्त्व विकासाचा महत्त्वाचा मार्ग होत. हे सूत्र नेमकं ओळखून दत्त संप्रदायातल्या बदलापूरच्या बापट गुरुजींनी गुरुमाउलीच्या भूमिकेतून आपल्या साधकांसाठी नर्मदा परिक्रमेचं एक आगळं-वेगळं आयोजन केलं. नि त्याचं फलित म्हणजे सुमारे चाळीस दिवसांची नर्मदा परिक्रमा. खरंतर ही परिक्रमा अनेक दृष्टीने खूप वेगळी होती. ह्यात सहा महिन्यांच्या मुलीपासून ते ऐंशी वर्षांच्या वयस्कांपर्यंत सर्व वयाच्या व्यक्ती होत्या. गुरुजींचा भर यज्ञावर असतो. म्हणून परिक्रमेत अनेक यज्ञ झाले. मला ह्या परिक्रमेत सामील होऊन डोळसपणे फिरता आलं, आणि रीतसरपणे ती पूर्ण करण्याचं भाग्य लाभलं.' आपल्या ह्या परिक्रमेचं श्रेय ते बापट गुरुजींना, त्यांच्या नियोजनाला आणि गुरुजींच्या वत्सलभावनेला देतात. गुरुजींसोबत काम करणाऱ्या, कुठल्याही कास्तासाठी आणि कोणाच्याही मदतीला सतत धावून जाण्यासाठी तयार असणाऱ्या शिस्तबद्ध तरुण स्वयंसेवकांच्या दलाचाही ते उल्लेख करतात. 

नर्मदा परिक्रमा उचलण्यापूर्वी केलेल्या प्रसाविक विवेचनात बापट गुरुजी सांगतात की, 'नर्मदा मय्येची अट फक्त एवढीच आहे की, येणार्याने प्रेमाने यावं. तिच्या जलासोबत आत्मीयता साधावी, आणि तिच्या तीरावर निरपेक्ष होऊन जावं. हे एवढं साधलं तर मय्या आपलीच आहे. मय्याची परिक्रमा म्हणजे स्वताची आध्यात्मिक प्रगती जोखण्याचाच एक प्रकार आहे, हे समजून उमजूनच ही परिक्रमा करता आली पाहिजे. 

सामूहिक चारधाम यात्रा
जन्म, शिक्षण आणि आध्यात्मिक पार्श्वभूमी
विविध तीर्थस्थळी जाऊन यज्ञसाधना
सामूहिक नर्मदा परिक्रमा